|  |  |
| --- | --- |
| Datum:11. 4. 2011 | **Projekt OBOGATENO UČENJE TUJIH JEZIKOV** |

|  |
| --- |
| **ANALIZA VPRAŠALNIKA**  **UPORABA FILMA PRI POUKU: Refleksijski vprašalnik za VPT in KTJ** |

1. **OPIS/UTEMELJITEV PRISTOPA K EVALVACIJI**

|  |
| --- |
| Dejstvo je, da prevladujočo obliko (poleg medmrežja) današnjega medijskega in posledično informacijskega prostora predstavlja televizija in TV medij(i). Torej je eden najbolj vplivnih medijev na svetu in v današnji družbi na sploh istočasno eno izmed najbolj zanemarjenih/neuporabljenih orodij učenja v našem šolskem sistemu. Uporaba filma kot učnega orodja pomeni izvajanje inovativne oblike učenja/pouka (predvsem a nikakor ne izključno) tujega jezika v izvedbeni kurikul šole po propozicijah projekta. Zakaj film kot učno orodje? Vizualni dražljaji so danes prevladujoči dražljaji, torej je potrebno prilagoditi način poučevanja, ki bo otrokom/učencem/dijakom omogočal zanimivo predvsem pa uporabno metodo pri izobraževanju. Raznolikost dražljajev, katerim je današnji učenec/dijak izpostavljen predstavlja nekakšen »informacijski smog«, ki najbolj vpliva na kapaciteto kratkoročnega spomina, saj si zaradi preveč informacij manj zapomnijo. Z uvedbo uporabe filma v izvedbene kurikule šol lahko uspešno vplivamo na učinke »informacijskega smoga« in le-tega uporabimo v prid konstruktivnega poučevanja. Poleg tega, da film ponuja inovativen pristop k poučevanju, je filmska pismenost pomembna pismenost, kajti omogoča razumevanje in poučevanje/izobraževanje na multiplih ravneh:   * Jezikovna raven – film kot učno orodje tujega jezika, kjer učenec/dijak neposredno razvija slušne in bralne zmožnosti, posredno pa tudi govorne in pisne * Kulturna raven – z različnimi vsebinami o ljudeh, odnosih, družbeno ne/sprejemljivem obnašanju ipd. uporaba filma reprezentira raznolikost kultur ter kulturne dileme, vprašanja, stališča – film kot promotor večkulturnosti * Interdisciplinarna raven – uporaba filma kot medpredmetne povezave, ki omogoča doseganje taksonomsko višjih učnih ciljev, razvijanje kritičnega mišljenja in spodbuja multiperspektivni pristop k reševanju problemov.   S temi lastnostmi lahko film oziroma uporabo le-tega med poukom opredelimo kot inovativen in kakovosten način poučevanja tako tujih jezikov kot drugih aspektov šolskega kurikula (npr. timsko delo učiteljev oziroma med učitelji, intradisciplinarnost, multidisciplinarnost, horizontalne povezave med oddelki). Nadgradnja poučevanja med poukom (v tem primeru s filmom), pa predstavlja to dodano vrednost, ki je potrebna v šolskem procesu.  Nameni/cilji refleksijskega vprašalnika uporaba filma pri pouku:   * pridobiti informacije s strani slovenskih in tujih učiteljev (v nadaljevanju učiteljev) o (dejanski) uporabi filma med poukom * seznaniti se z načinom uporabe filma pri pouku (torej na kakšen način so učitelji uporabili film) * izvedeti, zakaj so učitelji uporabili (izbrani) film ter kako se le-ta ujema z načrtom šolskega kurikula * pridobiti mnenja učiteljev o uporabi filma ter njihove izkušnje glede uporabe filma med poučevanjem.   Vprašalnik je sestavljen iz treh sklopov, kjer je prvi sklop služil pridobivanju informacij o učiteljih. Relevantnost teh podatkov se pokaže pri ugotovitvah, kdo/s kakšnim ozadjem (delovna doba, delovna doba v šolstvu, spol) se bolj poslužuje uporabe filma kot učnega orodja. V drugem sklopu vprašalnika smo s strukturiranim obrazcem pridobili podatke oziroma okvirni pregled izkušenj o dejanski uporabi filma pri pouku ter o pogostosti uporabe le-tega. Tudi podatki kdaj in v kateri obliki se film uporablja so razvidni v tem delu vprašalnika. Tretji sklop vprašalnika je od anketiranca zahteval podroben opis uporabe filma pri pouku, in sicer od izbora filma in didaktizacije do vključitve slednjega v pouk. Učitelji so opisali celovit postopek, tj. vse korake, od odločitve za izbor filma in priprave na uporabo pri pouku, do izvedbe/vključitve filma v pouk ter faze dejavnosti pred, med in po ogledu. V tem primeru so učitelji odgovarjali v esejistični obliki.  Vprašalnik je izpolnilo devetinpetdeset učiteljev, ki poučujejo angleški, nemški, francoski, italijanski ali slovenski jezik in na vprašanja/podatke so odgovarjali individualno. Analizo vprašalnika UPORABA FILMA PRI POUKU smo v obliki povzetka ovrednotili/evalvirali, z namenom dobiti vpogled v dejansko vključenost filma v pouk in uporabnost tega učnega orodja. |

|  |
| --- |
| **2. UGOTOVITVE in ANALIZA ZAPISOV** |

|  |
| --- |
| 1. **del: Okvirni pregled izkušenj z uporabo filma pri pouku**   **VPRAŠANJE 1: Ali uporabljate film pri pouku?**  Učitelji so v **oseminpetdesetih** primerih odgovorili, da so uporabljali film pri pouku, medtem ko je **eden** na vprašanje odgovoril nikalno.    **VPRAŠANJE 2: Kako pogosto?**  Učitelji so v **štiriintridesetih** primerih odgovorili, da so uporabljali film enkrat do dvakrat v polletju, medtem ko jih **enajst** uporabljalo film enkrat na leto. Da so vsak mesec uporabljali film je odgovorilo **devet** učiteljev, **štirje** pa so odgovorili, da so uporabljali film vsak teden.    **VPRAŠANJE 3: V okviru “rednega pouka”?**  Da so uporabljali film v okviru “rednega pouka”, je **triinpetdeset** učiteljev odgovorilo pritrdilno, medtem ko so **trije** učitelji na zastavljeno vprašanjeodgovorili nikalno. V tem primeru **trije** učitelji odgovora niso podali.    **VPRAŠANJE 4: V okviru t.i. projektnih dni/tednov?**  **Enaintrideset** učiteljev je odgovorilo, da so film uporabljali v okviru projektnih dni/tednov, v **dvaindvajsetih** primerih pa filma niso uporabljali v sklopu omenjene dejavnosti. **Šest** učiteljev na zastavljeno vprašanje ni odgovorilo.    **VPRAŠANJE 5: V okviru interesnih/OIV?**  Učitelji v **triintridesetih** primerih filma niso uporabljali v okviru interesnih/OIV, dobra polovica manj, torej **šestnajst** pa jih je odgovorilo, da so uporabljali film v sklopu omenjenih dejavnosti. Odgovora na zastavljeno vprašanje ni podalo **deset** učiteljev.    **VPRAŠANJE 6: V okviru obšolskih dejavnosti/krožka?**  Učitelji so v **dvaintridesetih** primerih odgovorili, da niso uporabljali filma v okviru obšolskih dejavnosti/krožka, **sedemnajst** učiteljev pa je odgovorilo, da so film uporabljali prav v tem terminu. V **desetih** primerih učitelji niso podali odgovora na zastavljeno vprašanje.    **VPRAŠANJE 7: Ali si učenci/dijaki v šoli ogledajo celoten film (F) ali le odlomke (O)?**  Učitelji so v **šestindvajsetih** primerih odgovorili, da so si med poukom pogosto ogledali odlomke filma, **triindvajset** učiteljev pa se je odločilo za celoten ogled filma. Da so si redko ogledali film v celoti je odgovorilo **sedemnajst** učiteljev, medtem ko jih je **štirinajst** odgovorilo, da so si vedno ogledali celoten film. Prav tako **štirinajst** učiteljev ni podalo odgovora na zastavljeno vprašanje. V nadaljevanju je **trinajst** učiteljev odgovorilo, da so si redko ogledali odlomke filma, po drugi strani pa so **štirje** učitelji vedno predvajali odlomke. Da si nikoli niso ogledali filma v celoti, so odgovorili **trije** učitelji, isto pa sta odgovorila **dva** učitelja, da si nikoli med poukom niso ogledali odlomka filma. V **dveh** primerih pa učitelja nista podala odgovora na zastavljeno vprašanje, če so uporabljali film v celoti.      **VPRAŠANJE 8: Ali načrtujete in izvajate vse učne faze (pred-, med- in poogledne dejavnosti)?**  Da so pogosto načrtovali in izvajali vse učne faze je odgovorilo **osemindvajset** učiteljev, v **devetnajstih** primerih pa so odgovorili, da so vedno načrtovali in izvajali vse faze. Da so redko načrtovali in izvajali omenjene faze je odgovorilo **devet** učiteljev, medtem ko **trije** učitelji na zastavljeno vprašanje niso podali odgovora. Med učitelji ni bilo **nobenega**, ki nikoli ne bi načrtoval in izvajal vseh učnih faz.     1. **del: Primer izkušnje z uporabo filma pri pouku**   **PRIPRAVA: Izbor filma in didaktizacija/priprava na pouk**  V tem delu vprašalnika so učitelji opisovali potek uporabe filma pri pouku. Predvsem je bilo pomembno opisati celovito vse korake, t.j. od odločitve za izbor filma in priprave na uporabo filma pri pouku, do izvedbe/vključitve filma v pouk. Zaželeno je bilo tudi opisati faze oziroma dejavnosti pred-, med- in po ogledu filma.  Če najprej povzamemo odgovore za **izbor filma**, vidimo, da se je velika večina učiteljev odločila izbrati film, ki se bo ujemal oziroma se ujema z učno snovjo po letnem delovnem načrtu. Torej je glavni *kriterij* pri izboru filma pri pouku predstavljala doslednost in ujemanje vsebine filma z učnim načrtom. Poleg tega je bilo opaziti tudi nekaj primerov, ko je izbira filma temeljila na drugih kriterijih, in sicer so učitelji film izbrali na podlagi določenih situacij oziroma odnosov med učenci/dijaki (npr. učitelji so se odločili uporabiti film, ki bo predstavil (ne)pravilnost/(ne)pravičnost njihovega obnašanja ali reakcij v odnosu do drugih – sošolcev, vrstnikov ipd.) ali na podlagi medpredmetnega povezovanja (skupina učiteljev je film uporabila kot povezavo med dvema predmetoma, npr. v tujem jeziku so se učenci/dijaki učili o zgodovinskih dejstvih nekega obdobja), izbor filma pa je lahko temeljil tudi na prikazu določenih načel, principov učencem oziroma dijakom ter ozaveščanju le-teh (tu gre za odgovore, ko so se učitelji odločili uporabiti film za seznanitev učencev o nepravilni prehrani, onesnaževanju okolja itd.). Učiteljem ni bila nezanemarljiva tudi dolžina oziroma trajanje filma, kajti bilo je zaslediti dosti odgovorov, kjer so opozarjali na premalo število šolskih ur za ogled celotnega filma pri pouku. Veliko odgovorov pa se je glasilo, da je na izbor filma vplivala tudi sama ustreznost filma, torej, če je dejansko primeren za ciljno skupino (npr. uporaba primernih izrazov oziroma besed, itd.). *Razlogov* za izbor filma ter uporabo le-tega pri pouku je bilo kar precej. Predvsem so učitelji prikaz filma uporabili kot »pripomoček« oziroma orodje za utrjevanje in/ali učenje ter razumevanje tujega jezika pri pouku. S filmom so skušali širiti besedišče tujega jezika ter spodbujati k bralnemu in pisnemu razvoju in zmožnostim učenca oziroma dijaka. Velika večina odgovorov je nakazala, da učitelji s filmom lažje vzpostavijo zanimanje pri učencih/dijakih za učenje tujega jezika ter, da na ta način bolj pritegnejo njihovo pozornost in sodelovanje med poukom.  Skoraj vsem anketirancem je bila pri **pripravi na uporabo filma** pri pouku skupna točka izdelava delovnih listov in/ali vprašalnikov. Na ta način so spodbudili učence/dijake k aktivnemu gledanju filma, z določenimi navodili in nalogami, ki so jih morali izpolniti. Na pripravo filma je vplivala tudi odločitev ali se bo predvajal v celoti ali le v odlomkih. Po odgovorih sodeč, lahko sklepamo, da se polovica učiteljev odloči za celoten ogled, polovica pa za odlomke ali kratke filme. Odvisno je predvsem od tega, kako se jim uspe dogovoriti z ostalimi učitelji glede ur pouka, ki presegajo njihovo uro. Sicer se sam koncept gledanja filma ali le odlomka ne razlikuje, opazi pa se sprememba v dinamiki šolske ure oziroma ur, kajti pri gledanju odlomkov prihaja do večjega števila nalog za učence/dijake.  **IZVEDBA: Vključitev filma v pouk**  V tem delu so anketirani opisovali predvsem faze oziroma dejavnosti pri uporabi filma pri pouku. Gre za opis treh **faz oziroma dejavnosti,** in sicer **pred-, med- in po ogledu** filma. Tudi v tem primeru (tako kot pri zgoraj omenjenih postopkih) lahko pri anketiranih najdemo »rdečo nit«, kateri so sledili. *Predogledne dejavnosti* so vključevale predvsem seznanitev učencev/dijakov s filmom, njegovo vsebino in igralci, tudi sporočilom/temo filma, vključena pa je bila tudi diskusija med učenci/dijaki in učiteljem na določeno/izbrano temo. Nekaj učiteljev je odgovorilo, da kot predogledno dejavnost uporabijo »brainstorming« med učenci/dijaki na temo filma ter tako dobijo vpogled o njihovih idejah, razmišljanju ipd. Pri *medogledni dejavnosti* lahko zasledimo nekaj več različnih odgovorov. V prvo skupino lahko damo tiste, ki so film ali odlomek le gledali, torej so bili učenci/dijaki med samim gledanjem brez (dodatnih) nalog. Potem imamo skupino odgovorov, kjer so učenci/dijaki ob gledanju filma dobili tudi določena navodila na kaj morajo biti pozorni (izpolnjevanje nalog, ki jim jih je predhodno predstavil učitelj). V tretjo skupino pa lahko postavimo odgovore, ko so učitelji izbrali način, da s kratkimi prekinitvami med gledanjem filma odprejo diskusijo ali pa razložijo dotedanji potek, vsebino, sporočilo filma za boljše razumevanje učencev/dijakov. V vsakem odgovoru pa je možno zaslediti, da učitelji od učencev/dijakov želijo (zahtevajo) pozorno poslušanje jezika, v katerem se v filmu govori.  Zelo podobni odgovori/postopki so bili tudi pri *poogledni dejavnosti*. Velika večina odgovorov se je glasila, da se je po ogledu filma najprej razvila diskusija oziroma, da naj učenci/dijaki predstavijo svojo refleksijo na film. Ponavadi so učitelji razdelili učence/dijake v skupine in na ta način spodbujali timsko delo (npr. izdelava skupinskega plakata/referata, eseja). Predvsem pa so poogledne aktivnosti temeljile na analizi vsebine filma ter kritikam le-tega. Učitelji so učencem/dijakom ponavadi zadali tudi domače naloge (kot npr. pisanje lastnega zaključka filma, eseji, kritike, obnova, mnenja idr.), ker so poleg timskega spodbujali tudi individualno delo. Nekaj primerov/odgovorov je zadalo nalogo, da učenci/dijaki primerjajo knjižno delo s filmom z istim naslovom – v teh primerih so se učitelji odločili izbrati film na podlagi domačega branja in na ta način vključiti poogledno dejavnost v pouk. Opaziti je bilo tudi odgovore, kjer so imeli učenci/dijaki nalogo predstaviti lastno delo pred razredom, tako da so učitelji med aktivnosti vključili tudi vajo nastopa(nja) pred občinstvom. |

|  |
| --- |
| **3. PREDLOGI ZA NADALJNE DELO** |

|  |
| --- |
| Glede na današnjo tehnologijo in informacijsko sistematizacijo, bi lahko uporaba filma kot učnega orodja pri poučevanju med poukom postala minimalna zahteva šolskega kurikula. Smiselno je uporabiti vse prednosti, ki jih ponuja film in le-tega ustvarjalno ter inovativno vključiti v pouk/poučevanje. Dva vidika jasno kažeta zakaj je film uporabno učno orodje, in sicer prvič kot koncept medkulturne kompetence ter drugič kot razvijanje jezikovnih sposobnosti. Po drugi strani pa ne smemo zanemariti pomena motivacije. Motivacija danes predstavlja velik izziv, v smislu kako pritegniti pozornost učencev/dijakov ter jih spodbuditi k aktivnemu sodelovanju med poukom; in prav na tem področju je film dodana vrednost in kazalnik kakovosti pri poučevanju, saj se učenci/dijaki hitro zasitijo učenja na tradicionalen pedagoški način, medtem ko so precej bolj vajeni učenja preko multimedijev. Uporaba filma pa omogoča tako učencem/dijakom kot učiteljem nov, zanimiv pristop k učenju oziroma poučevanju.  V prihodnosti bi vsekakor bilo smiselno vztrajati na uporabi filma med poukom. Pri pripravi in didaktizaciji le-tega pa bi učitelji morali imeti ustrezne/okvirne kriterije, katerim bi sledili pri izbiri filma (npr. relevantnost, sporočilo, »spodobnost« filma ipd.). Učiteljem je prav tako potrebno pustiti samoiniciativnost ter svobodo pri analizi in obdelavi filma, obenem pa predložiti navodila/napotke kakšne oziroma katere metode in tehnike poučevanja so priporočljive, ki bi učenca/dijaka spodbujale k:   * skupinskemu delu in sodelovanju/delu v »timu« * razvijanju individualnega, kritičnega razmišljanja * boljšemu razumevanju in govorjenju tujega jezika * razvoju slušnega, bralnega in pisnega segmenta tujega jezika * »filmski pismenosti« (zmožnost interpretacije, analize, kritike filma)   Z uporabo filma med poukom lahko precej izboljšamo kvaliteto poučevanja tujega jezika, poleg tega pa ima film lahko vlogo promotorja druge kulture oziroma multikulturnosti. Z vsemi naštetimi/predstavljenimi elementi lahko film označimo kot dodano vrednost pri poučevanju. |

Pripravili:

Adi Muminović Katja Pavlič Škerjanc

Strokovni sodelavec projekta Vodja projekta